前到魯陽，與袁術相見。術表堅行破虜將軍，領豫州刺史，遂治兵於魯陽城。卓遣步騎數萬逆堅，輕騎數十先到。堅方行酒談笑，敕部曲整頓行陳，無得妄動。後騎漸益，堅徐罷坐，導引入城。乃謂左右曰：「向堅所以不即起者，恐兵相蹈藉，諸君不得入耳。」卓兵見堅士眾甚整，不敢攻城，乃引還。是時，或間堅於術，術不與堅軍糧。堅移屯梁東，大為卓軍所敗，與數十騎潰圍而出。堅常著赤幘，乃脫幘令親近將祖茂著之。卓騎爭逐茂，故堅從間道得免。茂困乏，下馬，以幘冠塚閒燒柱，因伏草中。卓騎望見，圍繞數重，定近覺是柱，乃去。堅收兵，合戰於陽人，大破卓軍，梟其都督華雄等。陽人去魯陽百餘里，堅夜馳見術，畫地計較，曰：「所以出身不顧，上為國家討賊，下慰將軍家門之私仇。堅與卓非有骨肉之怨也，而將軍受譖潤之言，還相嫌疑！」術踧踖，即調發軍糧，堅還屯。卓憚堅猛壯，乃遣將軍李傕等來求親。堅曰：「卓逆天無道，蕩覆王室。今不夷汝三族，懸示四海，則吾死不瞑目。豈將與乃和親邪？」復進軍大谷。卓尋徙都西入關，焚燒雒陽。堅乃入雒，修諸陵，平塞卓所發掘。訖，引軍還，住魯陽。